### NN 123/2019 (13.12.2019.), Odluka o lokalnim porezima Grada Labina

Grad Labin

2442

Na temelju članka 20. i članka 42. stavka 1. Zakona o lokalnim porezima (»Narodne novine« broj 115/16. i 101/17.) i članka 31. Statuta Grada Labina (»Službene novine Grada Labina« broj 5/19. – pročišćeni tekst), Gradsko vijeće Grada Labina na sjednici 27. studenoga 2019. godine, donijelo je

ODLUKU

O LOKALNIM POREZIMA GRADA LABINA

I. OPĆA ODREDBA

Članak 1.

Ovom Odlukom propisuju se vrste poreza koje uvodi Grad Labin (u daljnjem tekstu: Grad), visina stope prireza porezu na dohodak, visina stope poreza na potrošnju i nadležno porezno tijelo za utvrđivanje i naplatu poreza, visina poreza na kuće za odmor i nadležno porezno tijelo za utvrđivanje i naplatu poreza, te što se smatra javnom površinom, visina, način i uvjete plaćanja poreza na korištenje javnih površina, kao i nadležno porezno tijelo za utvrđivanje i naplatu poreza.

II. VRSTE POREZA

Članak 2.

Grad Labin uvodi sljedeće poreze:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Grada sukladno odredbama Zakona o porezu na dohodak i Pravilnika o porezu na dohodak.

Prirez porezu na dohodak na području Grada Labina plaća se po stopi od 6% od osnovice utvrđene sukladno odredbama Zakona o porezu na dohodak i Pravilniku o porezu na dohodak.

2. Porez na potrošnju

Članak 4.

Porez na potrošnju plaća se po stopi od 3% na osnovicu utvrđenu odredbama Zakona o lokalnim porezima.

3. Porez na kuće za odmor

Članak 5.

Porez na kuće za odmor plaća se godišnje, u iznosu od 15,00 kuna/m² korisne površine kuće za odmor, na cijelom području Grada Labina.

4. Porez na korištenje javnih površina

Članak 6.

Javnim površinama u smislu ove Odluke smatraju se javne površine utvrđene Odlukom o komunalnom redu i to:

– javne zelene površine: gradski parkovi, gradske šume, drvoredi, skupine stabala ili pojedinačno stablo, dječja igrališta kao i drugi oblici parkovnog i vrtnog oblikovanja, rekreacijske površine, zelene površine uz cestu u naselju i slična površina koja je uređena i koristi se kao javna zelena površina,

– javne prometne površine na kojima nije dopušten promet motornim vozilima: trgovi, pločnici, javni prolazi, javne stube, prečaci, šetališta, pješačke i biciklističke staze i zone, pothodnici, nogostupi koji nisu sastavni dio nerazvrstane ili druge ceste

– javna parkirališta, stajališta javnog gradskog prijevoza i slične površine koje se koriste za promet po bilo kojoj osnovi,

– nerazvrstane ceste te dijelovi javnih cesta koje prolaze kroz naselje, kad se ti dijelovi cesta ne održavaju kao javne ceste prema posebnom zakonu

– kopneni dijelovi pomorskog dobra određeni zakonom koji su po svojoj prirodi namijenjeni općoj upotrebi,

– kopneni dijelovi na području plaža (izvan pomorskog dobra),

– površine unutar područja groblja koje nisu utvrđene kao grobno mjesto sukladno posebnim propisima (pješačke i zelene površine),

– neuređene javne površine čije stavljanje u funkciju je u pripremi ili u tijeku,

– pomorsko dobro u općoj uporabi

– površine na kojima se sukladno zakonu kojim se uređuje komunalno gospodarstvo pružaju usluge obavljanja prometa živežnim namirnicama i drugim proizvodima

– privatne površine s javnim karakterom (benzinske crpke, trgovački centri i sl.).

U slučaju spora što se smatra javnom površinom odluku donosi gradonačelnik Grada.

Način i postupak provođenja javnog poziva za davanje javnih površina na korištenje propisuje se posebnom odlukom o korištenju javnih površina.

Članak 7.

Rješenjem o porezu na korištenje javne površine utvrđuju se:

– podaci o korisniku javne površine

– visina poreza na korištenje javne površine

– uvjeti plaćanja i instrumenti osiguranja plaćanja

– prava i obveze korisnika javne površine (uvjeti korištenja, tip opreme, podaci o lokaciji, površini i namjeni, podaci o vremenu na koje se izdaje rješenje i sl.).

Članak 8.

Rješenje o porezu na korištenje javne površine ukinut će se ako korisnik javne površine:

– ne započne koristiti javnu površinu u određenom roku ili je prestane koristiti na vrijeme duže od 60 dana,

– ne koristi javnu površinu sukladno odredbama rješenja.

U slučaju iz stavka 1. korisnik javne površine nema pravo na naknadu štete.

Grad može ukinuti rješenje o porezu na javne površine i u slučaju potrebe uređenja javne površine koja je dana na korištenje odnosno radi privođenja javne površine namjeni sukladno dokumentima prostornog uređenja, o čemu će se korisnik javne površine pravovremeno obavijestiti da ne bi trpio štetu, te će mu se razmjerno smanjiti visina poreza za korištenje javne površine.

Članak 9.

Rješenjem o porezu na korištenje javne površine za postavu privremenih objekata i naprava (kiosci, štandovi i drugi objekti i naprave gotove konstrukcije, za koje nije potrebno pribaviti građevinsku ili lokacijsku dozvolu), određuje se da se porez za korištenje iste plati u dvije rate, s time da se prva rata uplaćuje u roku od 8 dana od dana izvršnosti rješenja, a druga do 1. kolovoza, uz obvezu davanja jamstva u obliku solemnizirane bjanko zadužnice koja mora glasiti na iznos najmanje 10% veći od iznosa utvrđenog poreza.

Članak 10.

Korisniku javne površine za postavu ugostiteljske terase, koji je u protekloj godini bio kažnjen zbog nepridržavanja odredbi ove Odluke, porez na korištenje javne površine za postavu ugostiteljske terase za tekuću će se godinu uvećati za svaku izrečenu kaznu za 10%, a najviše do 50%.

Članak 11.

Porez na korištenje javne površine za postavu ugostiteljskih terasa koje će se u Planu lokacija označiti oznakama od G1 do G10 plaćat će se za cijelu kalendarsku godinu, neovisno o tome koliko se javna površina koristi.

Rješenjem o porezu na korištenje javne površine za postavu ugostiteljskih terasa odredit će se da se porez može platiti jednokratno ili u najviše onoliko mjesečnih obroka koliko traje korištenje javne površine, s time da se obroci plaćaju unaprijed, temeljem rješenja, najkasnije do 20.-og u mjesecu za sljedeći mjesec.

Porez na korištenje javne površine do iznosa od 5.000,00 kuna plaća se jednokratno.

Korisnik javne površine obvezan je dati jamstvo u obliku solemnizirane bjanko zadužnice koja mora glasiti na iznos najmanje 10% veći od iznosa utvrđenog poreza.

Rješenjem o porezu na korištenje javne površine za postavu pokretnih naprava i naprava za organiziranje zabave odredit će se da se porez mora platiti jednokratno.

Članak 12.

Za manifestacije pod pokroviteljstvom Grada i Turističke zajednice Grada te za odobreno korištenje javnih površina u svrhu postave privremenih objekata u vrijeme održavanja kulturnih, zabavnih, sportskih, političkih, humanitarnih i drugih sličnih manifestacija, ne plaća se porez na korištenje javne površine.

Članak 13.

Početna visina poreza za korištenje javne površine određuje se prema zonama i djelatnostima.

Određuju se zone, i to:

– I ZONA – Rabac

– II ZONA – svi ostali dijelovi Grada, osim Rapca.

Kiosci
 Članak 14.

Početna visina poreza za korištenje javne površine za postavljanje kioska iznosi 2,00 kn dnevno po m².

Štandovi
 Članak 15.

Početna visina poreza za korištenje javne površine za postavljanje štandova iznosi:

– za štand (u vlasništvu Grada – veliki) u I zoni 25.000,00 kuna godišnje za trgovačku djelatnost,

– za štand (u vlasništvu Grada – mali) u I zoni 20.000,00 kuna godišnje za trgovačku djelatnost,

– za štand u I zoni 20.000,00 kuna godišnje za trgovačku djelatnost,

– za štand u II zoni 10.000,00 kuna godišnje za trgovačku djelatnost,

– za štand u I zoni 8.000,00 kuna godišnje za prodaju lavande,

– za štand u II zoni 4.000,00 kuna godišnje za prodaju lavande,

– za štand u I zoni 8.000,00 kuna godišnje za prodaju plodina,

– za štand u II zoni 6.000,00 kuna godišnje za prodaju plodina,

– za štand u I zoni 8.000,00 kuna godišnje za izradu i prodaju etno zavičajnih proizvoda od maslinovog drva,

– za štand u II zoni 4.000,00 kuna godišnje za izradu i prodaju etno zavičajnih proizvoda od maslinovog drva.

Terase
 Članak 16.

Visina poreza za korištenje javne površine za postavljanje ugostiteljskih terasa iznosi:

– u I zoni (Riva) za period od 1. lipnja do 15. rujna 6,00 kuna po m², u periodu od 1. travnja do 31. svibnja te u periodu od 16. rujna do 30. rujna 3,00 kn po m² dnevno, a u periodu od 1. listopada do 31. ožujka 1,50 kn po m²,

– u I zoni (sve osim Rive), za period od 1. lipnja do 15. rujna 4,00 kuna po m², u periodu od 1. travnja do 31. svibnja te u periodu od 16. rujna do 30. rujna 2,00 kn po m² dnevno, a u periodu od 1. listopada do 31. ožujka 1,00 kn po m²,

– u II zoni (ulica Zelenice, Matije Vlačića, Titov trg i ulice unutar Starogradske jezgre Grada Labina) za period od 1. lipnja do 15. rujna 3,00 kuna po m², u periodu od 1. travnja do 31. svibnja te u periodu od 16. rujna do 30. rujna 1,50 kn po m² dnevno, a u periodu od 1. listopada do 31. ožujka 0,80 kn po m²,

– u II zoni (Trg Labinskih rudara, ulica Rudarska) za period od 1. lipnja do 15. rujna 2,50 kuna po m², u periodu od 1. travnja do 31. svibnja te u periodu od 16. rujna do 30. rujna 1,25 kn po m² dnevno, a u periodu od 1. listopada do 31. ožujka 0,70 kn po m²

– u II zoni (svi ostali dijelovi Grada Labina) za period od 1. lipnja do 15. rujna 2,00 kuna po m², u periodu od 1. travnja do 31. svibnja te u periodu od 16. rujna do 30. rujna 1,00 kn po m² dnevno, a u periodu od 1. listopada do 31. ožujka 0,50 kn po m².

Zabavne radnje
 Članak 17.

Visina poreza za korištenje javne površine za postavljanje naprava za organiziranje zabave (lunapark, cirkus i sl.) iznosi:

– u I zoni 2,50 kuna po m² dnevno;

– u II zoni 1,50 kuna po m² dnevno.

Izrada i prodaja portreta
 Članak 18.

Visina poreza za korištenje javne površine za izradu i prodaju portreta iznosi:

– u I zoni 5.000,00 kuna,

– u II zoni 4.000,00 kuna.

Proslave i manifestacije
 Članak 19.

Visina poreza za korištenje javne površine u vrijeme održavanja proslava i manifestacija iznosi:

– ugostiteljske usluge 50,00 kn po m² dnevno

– postava štandova i ostalih naprava – 100,00 kn po m² dnevno.

Sajam
 Članak 20.

Visina poreza za korištenje javne površine za organiziranje sajmova iznosi 110.000,00 kuna godišnje.

Reklame
 Članak 21.

Visina poreza za korištenje javne površine za postavu reklamnih predmeta iznosi:

|  |  |  |
| --- | --- | --- |
| Vrsta reklamnih poruka | Način obračuna | Naknada |
| reklamne zastave | godišnje/kom | 200,00 |
| transparenti | dnevno/m² | 50,00 |
| reklamni stupovi (totemi) | godišnje/m²/  korisnik | 200,00 |
| slobodnostojeća reklamna tabla | godišnje/kom | 350,00 |
| pokretni reklamni panoi I zona | mjesečno/m² | 100,00 |
| pokretni reklamni panoi II zona | mjesečno/m² | 50,00 |
| reklamni ormarići | godišnje/kom | 2.000,00 |
| osvjetljeni reklamni ormarići  (City light) | godišnje/kom/  jednostrano | 900,00 |
| mali reklamni pult | godišnje/kom | 1.250,00 |
| veliki reklamni pult | godišnje/kom | 3.200,00 |
| mali reklamni panoi do 6 m² | godišnje/m² | 600,00 |
| veliki reklamni panoi | godišnje/m²/  jednostrano | 350,00 |
| veliki reklamni panoi | godišnje/m²/  dvostrano | 700,00 |
| reklamna platna na građevinskim skelama, ogradama i građevinama u izgradnji | paušalno/m² | 15,00 |
| reklamna konstrukcija I zona | mjesečno/m² | 75,00 |
| reklamna konstrukcija II zona | mjesečno/m² | 50,00 |
| reklamni uređaj (display) | godišnje/kom | 7.500,00 |

Ostale namjene
 Članak 22.

Visina poreza za korištenje javne površine za ostale namjene iznosi:

– za postavljanje naprava za obavljanje trgovačke djelatnosti 10,00 kn po m² dnevno,

– prezentacija proizvoda, usluga i slično 75,00 kn po m² dnevno,

– distribucija letaka i promidžbenih materijala 300 kn dnevno,

– snimanje filma 1.000,00 kuna dnevno,

– snimanje reklamnog spota 3.000,00 kuna dnevno,

– političko djelovanje – postavljanje pokretnih naprava 50,00 kuna po m² dnevno,

– postava bankomata 2300,00 kuna mjesečno.

III. PROVEDBENE ODREDBE

Članak 23.

Poslove u svezi s utvrđivanje i naplatom poreza iz članka 2. točke 2. i 3. ove Odluke obavljat će Upravni odjel za proračun i financije Istarske županije.

Poslove u svezi s utvrđivanjem poreza iz članka 2. točke 4. ove Odluke obavljat će upravni odjel nadležan za komunalno gospodarstvo i upravljanje imovinom Grada, a poslove u svezi s naplatom poreza iz članka 2. točke 4. ove Odluke obavljat će Upravni odjel za proračun i financije Grada.

Članak 24.

Istarskoj županiji za obavljanje poslova iz članka 23. stavka 1. pripada naknada u iznosu 5% od ukupno naplaćenih prihoda.

Istarska županija je dužna do 10.-tog u mjesecu za prethodni mjesec Gradu dostaviti izvješća o utvrđenim i naplaćenim porezima.

Ovlašćuje se Financijska agencija zadužena za naplatu javnih prihoda da ugovorenu naknadu iz stavka 1. ovog članka naplati iz Proračuna Grada Labina u korist Proračuna Istarske županije.

Članak 25.

Za utvrđivanje poreza, naplatu, žalbe, obnovu postupka, zastaru, ovršni postupak kao i sve ostale postupovne radnje, primjenjuju se odredbe Općeg poreznog zakona.

IV. PRIJELAZNE I ZAVRŠNE ODREDBE

Članak 26.

Danom stupanja na snagu ove Odluke prestaje važiti Odluka o lokalnim porezima Grada Labina (»Službene novine Grada Labina« broj 16/17 i »Narodne novine« broj 123/17.) i Odluka o porezu na korištenje javne površine (»Službene novine Grada Labina« broj 17/17., 2/18. i 13/18.).

Članak 27.

Ova Odluka stupa na snagu 1. siječnja 2020. godine i objavljuje se u »Službenim novinama Grada Labina«.

Klasa: 021-05/19-01/110
 Urbroj: 2144/01-01-19-1
 Labin, 27. studenoga 2019.

Predsjednica
 Gradskog vijeća
 Eni Modrušan, v. r.